 ओह् दवैं हस्पताल पुज्जे तां दीपी कमरे च पुज्जी गेदी ही।  ‘केह् हाल ऐ दीपी दा? औंदे गै रमन नै डाक्टर होरें ई पुच्छेआ।  ‘केह् दस्सां। हुन इसी होश गै आई लै तां किश अंदाजा लग्गै। ’ रमन दै कालजै दब्ब-दब्ब खि’न्नूं उड़का दे हे।  डाक्टर लोक थोढ़ी गित्तै घाबरदे नीं हैन पर दीपी गी ओह् धीऽ मन्नी बैठे दे हे ते इक्क धिऊ गी दूई पर कुर्बान हुंदे कि’यां दिक्खी सकदे हे।  इक्क गी जिंदड़ी देइयै दूई दा किड़ा चुक्कने दी उंदी समर्थ निही।  दीपी गी जे किश होग रेशू पिच्छें गै होगा, सै सारी बरेसा इन्ना बड्डा सल्ल मनै च पालियै डाक्टर साह्ब कि’यां जीङन।  ‘सबर करो, सारें शा बड्डा डाक्टर ते उप्पर ऐ।  ते जे दीपी दी उमर गै इन्नी ऐ ताम्मी˙ साढ़े रोने-करलाने नैं किश नीं होना।  इसलै असेईं लोड़दा जे दीपी दे बचे दे साह् अस खुशिये नैं भरी ओड़चै। ’ गलाइयै डाक्टर साह्ब नैं पिट्ठ परती लेई।  उंदे अत्थरूं निकली आए हे।  रमन भित्तें दी बिरलै चा दीपी गी दिक्खन लगी पेआ हा।  सोच्चै दा हा जे इस बचैरी नै बी जिंदड़ी च केह् सुख भोगेआ ऐ।  पिछले जरमैं दी बी खरै कोई देनदारी हुंदी ऐ ।  रातीं हस्सै-खेड्ढै दी ही ते हुन गंढ जन बज्झी दी पेदी।  केह् भरोसा इस जिंदूओ जिस बेल्लै ए गल्लां कु दा ।  सच्च ऐ, जेह्की घड़ी हस्सी-खेड्ढियै लंग्घी जा उ’यै खरी ।  कु’न जानै कोह्का दिन, कोह्का पल ते कोह्का साह् खीरी होना ऐ ।  खरै लोक की लड़दे न आपूं बिच्चें ?  बरेस ते गिनी-मिथी दी गै हुंदी ऐ।  जेह्ड़ा समां घरैखियें च गुआया ओह् ते गेआ, ओह् ते परतोना नीं ।  छड़े चेत्ते गै रेही जंदे न।  जेह्ड़े जुआनी च मरदे ओह् परमेस्सरै ई प्यारे हुंदे । 